
Text rozhodnutia
Súd: Krajský súd Banská Bystrica Spisová značka: 17Co/319/2016 Identifikačné číslo súdneho spisu: 6412214969 Dátum vydania rozhodnutia: 30. 06. 2016 Meno a priezvisko sudcu, VSÚ: JUDr. Renáta Deáková ECLI: ECLI:SK:KSBB:2016:6412214969.1 Uznesenie Krajský súd v Banskej Bystrici, ako súd odvolací, v právnej veci navrhovateľa BL Telecom debt, s. r. o., so sídlom v Bratislave, Šoltésovej 14, 811 08 Bratislava, IČO: 45 535 108, zastúpený Advokátskou kanceláriou SOUKENÍK - ŠTRPKA, s. r. o., so sídlom v Bratislave, Šoltésovej 14, 811 08, proti odporcovi M. M., nar. XX. XX. XXXX, trvale bytom B. H. nad N., za účasti vedľajšieho účastníka na strane odporcu občianskeho združenia Hlas spotrebiteľa, občianske združenie, so sídlom ul. J. Bánika 2009/2, 960 01 Zvolen, zastúpeného JUDr. Zuzanou Oravcovou, advokátkou, so sídlom Advokátskej kancelárie v Banskej Bystrici, Skuteckého 12, 974 01, v konaní o zaplatenie 78 € s príslušenstvom, o odvolaní navrhovateľa proti uzneseniu Okresného súdu Žiar nad Hronom č. k. 5C/19/2016-68 zo dňa 01. 02. 2016, r o z h o d o l : Uznesenie m e n í tak, že návrh navrhovateľa na vyslovenie neprípustnosti vedľajšieho účastníka na strane odporcu z a m i e t a . o d ô v o d n e n i e : Odvolaním napadnutým uznesením okresný súd na základe návrhu navrhovateľa na vyslovenie neprípustnosti vstupu vedľajšieho účastníka na strane odporcu do konania pripustil vstup vedľajšieho účastníka v podstate s odôvodnením, že tento je združením, ktorého predmetom činnosti je ochrana práv spotrebiteľov, a preto nemusí preukazovať právny záujem na výsledku konania. Okresný súd rozhodol s poukazom na § 93 ods. 1, 2, 3, 4 zákona č. 99/1963 Zb. Občianskeho súdneho poriadku (ďalej aj ,,O. s. p.“). Proti uvedenému rozhodnutiu podal včas odvolanie navrhovateľ; žiadal uznesenie zmeniť a vstup vedľajšieho účastníka na strane odporcu nepripustiť. Pre účasť vedľajšieho účastníka v konaní je nevyhnutný výslovný súhlas účastníka, ktorého v konaní chce podporovať. Odporca sa k odvolaniu navrhovateľa nevyjadril. Vedľajší účastník žiadal rozhodnutie okresného súdu potvrdiť. Krajský súd, ako súd odvolací, preskúmal vec v rozsahu § 212 ods. 1 O. s. p., bez nariadenia pojednávania podľa § 214 ods. 2 O. s. p. a uznesenie okresného súdu podľa § 220 O. s. p. zmenil; je však potrebné uviesť, že ide len o zmenu formulácie napadnutého výroku a z hľadiska obsahu ide o potvrdenie názoru okresného súdu, že účinky vstupu vedľajšieho účastníka do konania na strane odporcu nastali a jeho vstup do konania je prípustný (formuláciu výroku bolo potrebné zmeniť z dôvodu, že znenie výroku o ,,pripustenie“ vstupu vedľajšieho účastníka do konania evokuje, že účinky vstupu vedľajšieho účastníka do konania nastávajú až právoplatným rozhodnutím súdu, ako je to napr. v prípade rozhodnutia podľa § 92 ods. 1 O. s. p. o pripustení vstupu ďalšieho účastníka do konania; účinky vstupu vedľajšieho účastníka do konania však nastávajú už samotným doručením oznámenia o vstupe súdu, a preto podľa názoru odvolacieho súdu obsahu rozhodnutia lepšie zodpovedá znenie výroku o zamietnutí návrhu navrhovateľa na vyslovenie neprípustnosti vedľajšieho účastníctva vedľajšieho účastníka na strane odporcu). Podľa § 93 ods. 2, 3, 4 prvá a druhá veta O. s. p. (účinného do 31. 12. 2014), ako vedľajší účastník sa môže popri navrhovateľovi alebo odporcovi zúčastniť konania aj právnická osoba, ktorej predmetom činnosti je ochrana práv podľa osobitného predpisu. Do konania vstúpi buď z vlastného podnetu, alebo na výzvu niektorého z účastníkov urobenú prostredníctvom súdu. O prípustnosti vedľajšieho účastníctva súd rozhodne len na návrh. V konaní má vedľajší účastník rovnaké práva a povinnosti ako účastník. Koná však iba sám za seba. Odvolanie navrhovateľa nie je dôvodné. Zo spisu okresného súdu vyplýva, že návrhom na začatie konania sa navrhovateľ voči odporcovi domáha zaplatenia dlžnej sumy s príslušenstvom. Vedľajší účastník doručil okresnému súdu písomné podanie, ktorým oznamuje svoj vstup do konania na strane odporcu. Po doručení tohto oznámenia okresným súdom navrhovateľ navrhol vedľajšieho účastníka do konania nepripustiť pre absenciu výslovného súhlasu účastníka, ktorého záujmy chce v konaní podporovať. Odvolaním napadnutým uznesením okresný súd pripustil vstup vedľajšieho účastníka do konania, pretože je to právnická osoba, zriadená za účelom pomoci spotrebiteľom a toto špeciálne postavenie jej dáva priamo zákon v § 93 ods. 2 O. s. p.. Uznesenie riadne doručil všetkým účastníkom konania, resp. ich právnym zástupcom; navrhovateľ podal proti nemu včas odvolanie. Je nepochybné, že predmetom konania v prejednávanej veci je nárok, vyplývajúci zo spotrebiteľskej zmluvy; zmluvu uzavrel odporca ako spotrebiteľ a právny predchodca navrhovateľa v postavení dodávateľa. Vedľajší účastník je právnická osoba, ktorej predmetom činnosti je ochrana práv spotrebiteľov; do konania vstúpil pred 31. 12. 2014, Pre účely posudzovanej veci je potrebné uviesť, že účinky vstupu vedľajšieho účastníka do konania podľa § 93 ods. 2 O. s. p. nastávajú už okamihom doručenia oznámenia o jeho vstupe súdu (bez ohľadu na konkrétnu fázu právoplatne neskončeného konania); výslovný súhlas podporovaného účastníka so vstupom vedľajšieho účastníka do konania na jeho strane nie je potrebný; prípustnosť vstupu vedľajšieho účastníka do konania súd z vlastnej iniciatívy neskúma; dôvodom nepripustenia vstupu vedľajšieho účastníka do konania je len výslovný nesúhlas podporovaného účastníka, ktorý tento oznámi súdu po doručení oznámenia o vstupe vedľajšieho účastníka do konania; následný súhlas podporovaného účastníka sa vyžaduje len vo vzťahu ku konkrétnym procesným úkonom vedľajšieho účastníka, ktoré v konaní vykoná (porovnaj uznesenie NS SR sp. zn. 3 Cdo/188/2012 zo dňa 05. 02. 2013); vyššie uvedené závery sa v plnej miere uplatnia len vo vzťahu k vedľajšiemu účastníkovi, ktorým je právnická osoba, založená za účelom ochrany práv spotrebiteľa. Na uvedenom závere nič nemení ani skutočnosť, že od účinnosti novely Občianskeho súdneho priadku, vykonanej zákonom č. 353/2014 Z. z., účinným od 01. 01. 2015, je v ust. § 93 ods. 3 O. s. p. za prvú vetu vložená nová druhá veta (,,Ak ako vedľajší účastník vstupuje do konania z vlastného podnetu právnická osoba založená alebo zriadená na ochranu spotrebiteľa podľa osobitného predpisu, súčasťou oznámenia o vstupe musí byť aj súhlas účastníka, popri ktorom sa zúčastňuje na konaní, inak súd na oznámenie o vstupe neprihliada“); zákon totiž nezakotvil žiadne prechodné ustanovenia. Podľa ustálených procesných zásad sa preto v plnom rozsahu aplikuje aj na všetky neskončené súdne konania. V zmysle zásady zákazu priamej retroaktivity platí, že všetky účinky procesných úkonov, ktoré nastali podľa právneho stavu, účinného do 31. 12. 2014, zostávajú v týchto konaniach v plnej miere zachované a nie je možné spätne vyžadovať splnenie podmienok, zavedených novou právnou úpravou, ktoré právna úprava účinná do 31. 12. 2014 nevyžadovala. Rozhodnutie okresného súdu, vychádzajúce zo záveru, že boli splnené podmienky pre vstup vedľajšieho účastníka do konanie, je preto vecne správne. Vzhľadom na vyššie uvedené skutočnosti odvolací súd napadnuté uznesenie okresného súdu s odkazom na § 220 O. s. p. zmenil tak, že návrh navrhovateľa na vyslovenie neprípustnosti vedľajšieho účastníctva vedľajšieho účastníka na strane odporcu zamietol. Toto rozhodnutie prijal senát krajského súdu pomerom hlasov 3 : 0. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6412214969.1 (dáta aktuálne k 12. 11. 2026). Záväzné je znenie zverejnené súdom.




